PTG พร้อมบุ๊ครายได้เพิ่ม 6 พันลบ./ปี หลังเดินเครื่อง “ปาล์มคอมเพล็กซ์” ต้นปีหน้า
PTG จ่อเดินเครื่อง "ปาล์มคอมเพล็กซ์" ต้นปีหน้า พร้อมบุ๊ครายได้เพิ่ม 5-6 พันล้านบาท/ปี
21 ธ.ค. 2560

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า บริษัทฯ อยู่ในระหว่างการทำ Pre-commissioning กระบวนการผลิตไบโอดีเซล และน้ำมันปาล์มเพื่อบริโภค สำหรับทดสอบกระบวนการผลิตภายในปลายปี 2560 นี้
โดยคาดว่าจะสามารถดำเนินการเชิงพาณิชย์ได้ภายในไตรมาสที่ 1 ของปี 2561 โดยโครงการดังกล่าวจะมีกำลังการผลิตไบโอดีเซล 450,000 ลิตรต่อวัน และน้ำมันปาล์มเพื่อบริโภค 200,000 ลิตรต่อวัน
ทั้งนี้ โครงการดังกล่าวจะสามารถรับรู้รายได้อยู่ที่ประมาณ 5,000-6,000 ล้านบาทต่อปี ซึ่งบริษัทฯ ถือหุ้นในสัดส่วนร้อยละ 40 โดยล่าสุดบริษัทฯ ได้รับการสนับสนุนทางการเงินจากธนาคารไทยพาณิชย์ (SCB) ในโครงการดังกล่าวจำนวน 3,300 ล้านบาท
“โครงการปาล์มน้ำมันครบวงจรแห่งแรกในประเทศไทย และทันสมัยที่สุดแห่งนี้ ไม่เพียงแค่สร้างขึ้นเพื่อการต่อยอดธุรกิจด้านพลังงาน และเพื่อการเพิ่มช่องทางในการสร้างรายได้ให้กับ PTG เท่านั้น แต่เป็นโครงการที่สร้างขึ้นตามพระราชดำริ ในเรื่องของพลังงานทดแทน เพื่อการใช้พลังงานที่ยั่งยืนของคนไทย เป็นโครงการที่ช่วยสนับสนุนเกษตรกรผู้ปลูกปาล์มน้ำมัน และยิ่งไปกว่านั้น เป็นโครงการที่ช่วยเพิ่มขีดความสามารถของอุตสาหกรรมน้ำมันปาล์มของประเทศให้ทัดเทียมกับต่างชาติทั้งในระดับภูมิภาคและระดับโลก” นายพิทักษ์ กล่าว
ทั้งนี้ โครงการปาล์มคอมเพล็กซ์ ดำเนินการโดยบริษัท พีพีพี กรีน คอมเพล็กซ์ จำกัด ซึ่งเป็นบริษัทร่วมทุนระหว่าง PTG กับพันธมิตรอีก 2 ราย ที่มีประสบการณ์ด้านธุรกิจปาล์มน้ำมันมาอย่างยาวนาน มากกว่า 20 ปี โดยโครงการนี้ เป็นโครงการที่สร้างมาจากแนวคิดในการผลิตแบบ Zero Waste ที่สามารถนำสิ่งเหลือใช้กลับมาใช้ประโยชน์ได้ทั้งหมด และการบูรณาการเพื่อบริหารต้นทุนให้มีประสิทธิภาพสูงสุด
จากการตรวจสอบข้อมูลของ “ข่าวหุ้นธุรกิจออนไลน์” พบว่า ในปี 2559 บริษัทมีรายได้อยู่ที่ 6.50 หมื่นล้านบาท ขณะที่มีกำไรสุทธิ 1.07 พันล้านบาท ขณะที่งวด 9 เดือนแรกของปี 2560 บริษัทมีรายได้ 6.22 หมื่นล้านบาท และมีกำไรสุทธิ 674.41 ล้านบาท